CXLII.  Privilegium pro ecclesia Trevirensi.   (Laterani. Jun. 4.) [GUENTHER.  Cod diplom.,  I, 470.]
Author: Clemens III

CLEMENS episcopus, servus servorum Dei, dilecto filio JOANNI Trevirensi electo ejusque successoribus canonice substituendis in perpetuum.

Ineffabilis providentia majestatis ideo nos in apostolicae sedis sublimitate constituit et universarum ecclesiarum nobis gubernationem curamque commisit, ut corpori ejus, quod est ecclesia, providere utiliter debeamus, et fratres nostros episcopos aliosque praelatos ecclesiarum in jure suo nos oporteat attentius confovere. Ipsi enim de suorum subjectorum salute et regimine subditorum non vere poterunt esse solliciti, nec officii sui prosecutioni poterunt efficacius imminere, nisi nos abundantiorem sibi senserint honorem impendere, et sinceriori affectu diligere charitatis. Quocirca, dilecte in Domino fili, tuis justis postulationibus grato concurrentes assensu, personam tuam, et Trevirensem ecclesiam, cui Deo auctore praeesse dignosceris, sub beati Petri et nostra protectione speciali quadam praerogativa esse censemus, et dignitates omnes seu honores et libertates ipsius a praedecessoribus nostris Joanne XIII, Benedicto VII, Leone IX, Victore II, Innocentio, Eugenio et Adriano, felicis memoriae Romanis pontificibus, aut imperatoribus, vel regibus, eidem ecclesiae concessas, tibi tuisque successoribus auctoritate apostolica confirmamus, et praesentis scripti privilegio communimus. Statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum, concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma tibi tuisque successoribus et illibata permaneant, nominatim ecclesiam de Logenstein, castrum de Muncler, castrum Tris appellatum cum banno et appenditiis suis, quod nobilis vir comes Otto assensu et voluntate uxoris suae Gertrudis Palatinae comitissae praedictae ecclesiae noscitur contulisse. Sancimus etiam ut juxta quod in sacro Calcedonensi concilio statutum est, etc. Ego Clemens Catholicae Ecclesiae episcopus. Ego Albinus Albanensis episcopus. Ego Joannes tit. S. Clementis cardin. Tuscanus Ego Octavianus Ostiensis et Velletrensis episcopus. Ego Joannes presbyter cardinalis tituli Sancti Marci. Ego Pandulfus basilicae XII Apostolorum presb. card. Ego Petrus presbyter cardinalis tituli Sanctae Ceciliae. Ego Petrus presb. card. tit. S. Laurentii in Damaso. Ego Petrus presb. card. S. Petri ad Vincula tit. Eudoxiae. Ego Jordanus S. Pudentianae tit. Pastoris presb. card. Ego Gregorius Sanctae Mariae in Aquino diaconus episcopus. Ego Joannes Felix tituli Sanctae Susannae presb. cardinalis. Ego Jacobus diaconus cardinalis. S. Mariae in Cosmedin. Ego Gratianus Sanctorum Cosmae et Damiani diac. card. Ego Soffridus S. Mariae in Via Lata diaconus cardinalis. Ego Gregorius Sanctae Mariae in Porticu diaconus card. Ego Joannes Sancti Theoderici diaconus cardinalis. cardinalis. Datum Laterani, per manum Moysis, Sanctae Romanae Ecclesiae subdiaconi, vicem agentis cancellarii, II Nonas Junii, indictione VIII, Incarnationis Dominicae, anno 1190, pontificatus vero domini Clementis papae III anno tertio.